ASAP แนวโน้มกำไร Q1/61 สดใส
ผลบวกจากอุตสาหกรรมท่องเที่ยวไทยที่ขยายตัวสูงขึ้นต่อเนื่อง บวกกับโลจิสติกส์ที่กำลังมาแรงตามอุตสาหกรรม E-Commerce จะช่วยหนุนพอร์ตธุรกิจรถเช่าของ บริษัท ASAP ให้ขยายตัวสูงตามไปด้วยเช่นกัน
22 เม.ย. 2561

คุณค่าบริษัท
ผลบวกจากอุตสาหกรรมท่องเที่ยวไทยที่ขยายตัวสูงขึ้นต่อเนื่อง บวกกับโลจิสติกส์ที่กำลังมาแรงตามอุตสาหกรรม E-Commerce จะช่วยหนุนพอร์ตธุรกิจรถเช่าของ บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ให้ขยายตัวสูงตามไปด้วยเช่นกัน
โดยบริษัทมีการส่งมอบรถเช่าระยะยาวให้กับลูกค้าราว 1,000 คัน ในช่วงไตรมาส 1/2561 ส่งผลให้พอร์ตรถเช่าขยายตัวเป็น 11,300 คัน เพิ่มขึ้นจากไตรมาส 4/2560 ราว 7% นอกจากนี้บริษัทมีนัดหมายส่งมอบรถยนต์ให้กับลูกค้าในช่วงไตรมาส 2/2561 เกือบ 2,000 คัน
ส่งผลให้ภายในครึ่งปีแรกจะมีการส่งมอบรถยนต์ถึง 60% ของเป้าหมายทั้งปีที่ 5,000 คัน สำหรับรถหมดสัญญาเช่าราว 300 คัน ในไตรมาส 1/2561 การจำหน่ายรถหมดสัญญาในไตรมาสนี้จะเป็นการจำหน่ายผ่านช่องทางปกติ (ลานประมูล) เป็นส่วนใหญ่ คาดจะเริ่มเห็นมาร์จิ้นที่ดีขึ้นในช่วงครึ่งหลังของปี 2561 จากการพัฒนาวิธีทำงานร่วมกับ One2Car
ขณะที่อัตราของรถเช่าระยะสั้นเพิ่มขึ้นอย่างมีนัยยะเป็นมากกว่า 50% แล้ว (เพิ่มจากไตรมาส 1/2560 ที่ราว 40%) ซึ่งอัตราที่ปรับเพิ่มขึ้นเป็นผลจากการที่บริษัทเป็น Partner กับ Online booking agent ชื่อดังในต่างประเทศ เช่น rentalcars.com, ctrip.com และ zuzuche.com
ประกอบกับล่าสุดบริษัทได้ร่วมกับ cartrawler.com จากยุโรป ซึ่งเป็นแพลตฟอร์มให้บริการแบบ B2B ที่มีพันธมิตรเป็น 2,000 Online Travel Providers และ 100 International Airlines คาดจะเริ่มดำเนินการในไตรมาส 2/2561 นี้ หนุนให้ธุรกิจรถเช่าระยะสั้นพลิกมีกำไรได้ภายในครึ่งหลังของปี 2561 ตามแผน หนุนให้มาร์จิ้นรวมของบริษัทดีขึ้น
ขณะเดียวกันนักวิเคราะห์คาดกำไรไตรมาส 1/2561 ที่ 40 ล้านบาท เติบโต 20% จากงวดเดียวกันของปีก่อน แต่อ่อนตัวลง 17% จากไตรมาสก่อน กำไรที่เติบโตสูงจากงวดเดียวกันของปีก่อน มาจากจำนวนรถเช่าระยะยาวเพิ่มขึ้นและรถเช่าระยะสั้นที่การดำเนินงานดีขึ้น สำหรับกำไรที่คาดจะอ่อนตัวลงจากไตรมาสก่อนเป็นเพราะในไตรมาส  4/2560 มีการบันทึกเครดิตภาษีจากการปรับมูลค่ารถหมดสัญญา ทำให้กำไรสุทธิไตรมาส 4/2560 มากกว่าปกติ
นอกจากนี้การเปิด ASAP Auto Park ในช่วงไตรมาส 3/2561 นี้จะช่วยหนุนให้อัตรากำไรขั้นต้น จากการขายรถเช่าหมดสัญญา จะเพิ่มขึ้นอย่างมีนัยยะ เพราะบริษัทจะมีพื้นที่ในการขายรถหมดสัญญาตรงถึงผู้ใช้งาน (Retail channel) ซึ่งจะช่วยให้บริษัทได้มาร์จิ้นที่ดีขึ้นเป็นเท่าตัว เทียบกับปัจจุบันที่ใช้การขายผ่านลานประมูล หรือเต็นท์รถ อีกทั้งบริษัทยังใช้เป็น ASAP Auto Park เป็นศูนย์รถเช่าระยะสั้น และมีรายได้จากพื้นที่เช่า ซึ่งปัจจุบันขายพื้นที่เช่าได้ Occupancy rate 90% แล้ว
นักวิเคราะห์ บล.บัวหลวง จึงแนะนำ “ซื้อ” ราคาเป้าหมาย 11.80 บาท
…
ผู้ถือหุ้นรายใหญ่
รายชื่อกรรมการ